20/02/2014 | Administración LocalProvincial
Deputación Provincial da Coruña
Área de Servizos Provinciais. Sección de Educación, Cultura e Deportes
Convocatoria del IX Premio de banda deseñada “Castelao”

Servizo de Acción Social, Cultura e Deportes Sección de Cultura e Deportes Tendo en conta, tanto por número como por calidade, o grupo de novos autores de historieta que teñen xurdido nos últimos anos en Galicia, e que compoñen un destacado colectivo que se considera o máis importante do panorama nacional, a Deputación da Coruña, sensible á significación que está a ter este sector da cultura galega, convoca o IX Premio de banda deseñada “Castelao”, de acordo coas seguintes: Primeira.- Poderán participar todas as persoas, maiores de idade, de calquera nacionalidade, que non fosen premiadas nas cinco edicións anteriores, e que presenten narracións en banda deseñada escritas en lingua galega, inéditas e non premiadas en ningún outro premio o certame. As obras presentadas poderán ser escritas e debuxadas, cada unha delas, por un máximo de dous autores (un como guionista e outro como debuxante). Segunda.- Establécese un premio único dotado con 6.500 €, estando esta cantidade suxeita ás retencións legais que lle fosen aplicables. A Deputación publicará a obra premiada, reservándose durante un prazo de dezaoito meses os dereitos de editala, e entregará ao gañador trinta exemplares. O autor ou autores manterán os dereitos para a posible edición da obra en calquera outra lingua distinta á galega. Así mesmo, cos traballos orixinais será realizada unha exposición de carácter itinerante. Terceira.- A temática das obras será libre, podendo tratarse dunha historia única ou dun conxunto de historias. O traballo será presentado por duplicado e en exemplares separados, numerados, grampados ou encadernados, da seguinte forma: ● O libro terá que estar rematado, tanto en guión como en debuxo. ● O formato deberá ser de mancha 26 x 19 cm, ou proporcional. ● O tamaño dos orixinais: mínimo DIN A4 e máximo DIN A3. No caso de que a maiores o traballo se presente en soporte dixital, deberá figurar a tamaño final (26 x 29 cm) e en resolución de 300 ppp para color, 400 ppp para grises, ou 600 ppp para branco e negro, en soporte CD e formato TIFF. ● A extensión mínima será de 48 páxinas. ● Para a súa valoración enviaranse copias encadernadas en DIN A4 con calidade láser. ● Os orixinais seranlle requiridos ao gañador para o proceso de edición e de preparación da exposición. Cada obra será presentada baixo o sistema de plica, polo que será enviada xunto con un sobre aparte, en cuxo exterior conste: IX Premio de banda deseñada “Castelao”, o título da obra ou o seu lema, así como o seudónimo da persoa que sexa a autora da obra; no seu interior será incluída unha copia do documento de identidade, enderezo, teléfono de contacto, correo electrónico, un breve currículum e unha declaración de que a obra é inédita e que non foi premiada, ata a data de presentación, en ningún outro certame ou premio. No caso de autoría conxunta, deberá incluírse un documento explícito coa participación de cadaquén e a porcentaxe do premio pactada entre os autores, e que estará asinado por ambos os dous. Cuarta.- O prazo de presentación de orixinais comezará o día seguinte ao da publicación desta convocatoria no Boletín Oficial da Provincia e rematará o día 4 de abril de 2014. Os orixinais enviaranse á Deputación da Coruña, Avda. Alférez Provisional 2, 15006 A Coruña, indicando no sobre “IX Premio de banda deseñada “Castelao”. Quinta.- O xurado estará presidido polo presidente da Deputación e formarán parte del a deputada presidenta da Comisión de Cultura, Educación, Deporte e Mocidade, e tres persoas de recoñecido prestixio no eido da banda deseñada. O xurado será nomeado polo presidente da Deputación e actuará como secretario o da Corporación ou o funcionario no que delegue. A composición do xurado darase a coñecer con anterioridade á súa reunión, no taboleiro e na páxina web da Deputación (www.dicoruna.es), co fin de que se poidan interpor, se é o caso, os recursos legais pertinentes. Sexta.- Os participantes terán a obriga de comunicarlle á Deputación a concesión de calquera premio que obteña a obra presentada, no momento en que esta situación se produza, o que dará lugar á súa exclusión do concurso. O xurado actuará en pleno, en sesión a ser posible única, sendo necesaria a asistencia da maioría simple dos seus membros. Para os efectos da validez da súa constitución aplicarase o disposto no art.26.1 da Lei 30/1992 do réxime xurídico das administracións públicas e do procedemento administrativo común. As deliberacións serán secretas e delas redactarase a acta correspondente. O xurado non poderá declarar deserto o premio e presentará a súa proposta ao presidente da Deputación, que é o órgano competente para concedelo. A decisión do xurado terá lugar no primeiro semestre de 2014 e será dada a coñecer por medio do taboleiro de anuncios e na páxina web da Deputación, e a través dos distintos medios de comunicación. A plica correspondente á obra que resulte finalista poderá ser aberta polo secretario do xurado co fin de que, se o seu autor o permite, poida darse a coñecer o seu nome. Sétima.- Non se devolverán as obras presentadas e non premiadas e a partir do día seguinte á decisión do xurado serán destruídas. Oitava.- A participación nesta convocatoria supón a total aceptación destas bases. A Coruña, 12 de febreiro de 2014 O Presidente O Secretario Diego Calvo Pouso José Luis Almau Supervía